સાંતાક્રુઝમાં રહેતી અસ્મિ શાહ સાથે તેની સ્થૂળ કાયાને લીધે રિક્ષાવાળાએ પહેલી એપ્રિલે બપોરે સાડાબાર વાગ્યે તેની સાથે ગેરવર્તન કર્યું એ બદલ રિક્ષા-ડ્રાઇવર તેની માફી માગે અને ટ્રાફિક-પોલીસ વિભાગ તેની વિરુદ્ધ દંડાત્મક કાર્યવાહી કરે એવું અસ્મિ ઇચ્છે છે, જેથી ભવિષ્યમાં બીજો કોઈ રિક્ષા-ડ્રાઇવર તેની સાથે થયું એવું વર્તન કરતાં ડરે. જો કે ટ્રાફિક-વિભાગ કહે છે કે રિક્ષાને શોધવાનું કામ સાંતાક્રુઝ પોલીસનું છે, જ્યારે સાંતાક્રુઝ પોલીસ એ કામ ટ્રાફિક-વિભાગનું છે એમ કહી રહી છે. અસ્મિએ ઘટનાની નોંધ કરાવ્યાના પાંચ દિવસ પછી પણ પોલીસ રિક્ષા કે રિક્ષા-ડ્રાઇવરને શોધવામાં નિષ્ફળ રહી છે. જોકે ગઈ કાલે ‘મિડ-ડે’ સાથે આ બન્ને વિભાગોએ વાતચીત કર્યા પછી કલાકોમાં જ અસ્મિની ફરિયાદ નોંધીને રિક્ષા-ડ્રાઇવરને શોધવા માટે એમની દોડાદોડી શરૂ થઈ ગઈ હતી.